Αθήνα 12.10.2023

Α.Π.: 2576

ΔΕΛΤΙΟ ΤΥΠΟΥ

**Πρωτοβουλίες ΠΙΣ για την αντιμετώπιση του φαινομένου της βίας κατά των ιατρών: Να υπάρξει νομοθετική ρύθμιση**

Το ΔΣ του **Πανελλήνιου Ιατρικού Συλλόγου** αποφάσισε χθες κατά τη συνεδρίασή του να ζητήσει νομοθετική παρέμβαση εκ μέρους της ηγεσίας του υπουργείου Υγείας ώστε να αντιμετωπιστεί με τρόπο αποδοτικό η βία κατά της λευκής μπλούζας.

Επαναφέροντας προηγούμενα αιτήματά του για το θέμα, τα οποία είχε διατυπώσει σε όλους τους τόνους και μάλιστα είχε εκπονήσει εκστρατεία ενημέρωσης με αφίσες σε όλες τις δομές υγείας πανελλαδικά, ο **ΠΙΣ** απαιτεί να προστατεύονται οι γιατροί κατά την άσκηση των καθηκόντων τους. Οι λεκτικές, ψυχολογικές αλλά κυρίως σωματικές εκδηλώσεις βίας εκ μέρους ασθενών και των συνοδών τους, θα πρέπει στο εξής να αντιμετωπιστούν με τρόπο κεντρικό και οργανωμένο ώστε να μην φτάσουμε στο σημείο να έχουμε θύματα.

Ο **ΠΙΣ** μεταξύ άλλων προχωράει σε συνεννόηση με το διοικητή του Νοσοκομείου Παίδων, «η Αγία Σοφία», Εμμανουήλ Παπασάββα, σε αφισοκόλληση σχετικών μηνυμάτων σε όλους του χώρους του ιδρύματος με σκοπό την ευαισθητοποίηση των επισκεπτών.

**Ζητεί επίσης άμεση συνάντηση με τον υπουργό Υγείας, Μιχάλη Χρυσοχοΐδη** ώστε να επικαιροποιηθούν προηγούμενα αιτήματά του τα οποία επικεντρώνονται στα παρακάτω:

* Δημιουργία “Παρατηρητηρίου κατά της Βίας” σε βάρος γιατρών, η οποία θα κατοχυρωθεί νομοθετικά και θα εποπτεύεται από κοινού από το υπουργείο Υγείας και τον ΠΙΣ, με αντικείμενο την καταγραφή περιστατικών βίας και θέσπιση κανόνων και δράσεων αποτροπής ανάλογων φαινομένων.
* Στελέχωση των υπηρεσιών Υγείας με μόνιμο ιατρικό και νοσηλευτικό προσωπικό ώστε να μειωθούν δραματικά οι χρόνοι αναμονής των πολιτών.
* Λειτουργία και στελέχωση οργανωμένων ΤΕΠ σε όλα τα δημόσια νοσοκομεία.
* Κινητοποίηση της Αστυνομίας και κατάθεση μηνύσεων από τις διοικήσεις των νοσοκομείων σε όσους βιαιοπραγούν κατά ιατρών.
* Μπουτόν κινδύνου στα ΤΕΠ, ώστε να σπεύδει εγκαίρως η ασφάλεια με προϋπόθεση ότι κάθε μονάδα υγείας έχει επαρκώς στελεχωθεί και με εκπαιδευμένο προσωπικό ασφαλείας.

ΑΠΟ ΤΟ ΓΡΑΦΕΙΟ ΤΥΠΟΥ ΤΟΥ Π.Ι.Σ.